**โทรสารในราชการกรมการปกครอง**

ที่ มท 0308.3/ว วันที่ เมษายน 2560

จาก อธิบดีกรมการปกครอง

ถึง ผู้ว่าราชการจังหวัด ทุกจังหวัด

..............................................................................................................................................................................

**ข้อความ**

1. อ้างถึง นส.มท. ลับมาก ด่วนที่สุด ที่ มท 0308.3/ว 03 ลงวันที่ 18 ม.ค. 2560 และ โทรสาร ในราชการกรมการปกครอง ลับ ที่ มท 0308.3/ว 1229 ลงวันที่ 23 ม.ค. 2560

2. ในการประชุม สลธ.คสช. ประจำวันอังคารที่ 18 เม.ย. 2560 เวลา 08.30 น. ณ ศปก.ทบ. พลเอกเฉลิมชัย สิทธิสาท ผบ.ทบ. ในฐานะ ลธ.คสช. ได้มีข้อสั่งการเพื่อให้ส่วนราชการที่เกี่ยวข้องดำเนินการ ดังนี้

**2.1 ความเคลื่อนไหวของกำนัน ผู้ใหญ่บ้าน** ขอให้กระทรวงมหาดไทยดูแล และสร้างการรับรู้ ความเข้าใจที่ถูกต้อง ไม่ให้มีการเคลื่อนไหวที่มีผลกระทบต่อความสงบเรียบร้อย เพราะถือเป็นส่วนหนึ่งของราชการ มีระเบียบแบบแผน หากมีความเคลื่อนไหวใดให้แจ้งประสาน คสช. ทราบด้วย

**2.2 การปฏิบัติงานของเจ้าหน้าที่ที่ถืออาวุธ** เป็นประเด็นที่สังคมกำลังให้ความสนใจ ดังนั้นขอให้มีการกำชับเจ้าหน้าที่ทุกหน่วยงานที่ปฏิบัติหน้าที่ในพื้นที่ที่ต้องใช้อาวุธ ขอให้ปฏิบัติให้เป็นตามกฎระเบียบ ห้ามใช้กำลังเกินกว่าเหตุ ทำด้วยเหตุผล หากมีการต่อสู้ด้วยอาวุธต้องมีหลักฐานชัดเจน

**2.3 การรักษาความปลอดภัยพื้นที่บริเวณทำเนียบรัฐบาลและพื้นที่ใกล้เคียง** ทุกหน่วยงานที่รับผิดชอบดูแล ห้ามมิให้มีการปิดล้อมพื้นที่ดังกล่าวโดยเด็ดขาด หากมีการฝ่าฝืนให้ดำเนินการตามกฎหมายกับหัวหน้าผู้ชุมนุมหรือผู้มีส่วนเกี่ยวข้องทุกกรณีโดยเฉพาะบริเวณเขตพระราชฐาน ลานพระบรมรูปห้ามมีการชุมนุมโดยเด็ดขาด

**2.4 การจัดระเบียบสังคม** ให้หน่วยงานความมั่นคงที่มีหน้าที่จัดระเบียบสังคม จัดระเบียบพื้นที่สาธารณะ และสถานที่ท่องเที่ยว โดยใช้แนวทางการจัดระเบียบวิหารพระมงคลบพิตร เป็นแนวทางการปฏิบัติในพื้นที่รับผิดชอบ โดยให้ทำให้เป็นรูปธรรม เกิดผลดีในระยะยาว โดยให้มีการทำความเข้าใจและคำนึงถึงผู้ประกอบการด้วย

**2.5 การดำเนินการช่วงเทศกาลสงกรานต์**

2.5.1) ขอขอบคุณทุกหน่วยงานที่ช่วยกันดูแลให้ผ่านไปด้วยดี การจัดกิจกรรมในพื้นที่อยู่ในเกณฑ์ที่เหมาะสม การอำนวยความสะดวกให้แก่ประชาชนในการเดินทางและการกำกับเรื่องระเบียบวินัยการจราจรเป็นที่ยอมรับ และไม่เกิดเหตุการณ์ร้ายแรงในห้วงดังกล่าว

2.5.2) สำหรับสถิติการเสียชีวิตลดลงจากปีที่ผ่านมา 20% ขอให้หน่วยงานที่เกี่ยวข้องสรุปและประชาสัมพันธ์ให้สังคมทราบด้วยว่า การเสียชีวิตที่เกิดขึ้นเนื่องมาจากสาเหตุใด และอัตราการบาดเจ็บและเสียชีวิตที่ลดลง เกิดจากมาตรการใด เพื่อให้สังคมได้รับรู้และเกิดการยอมรับ

**2.6 การเคลื่อนไหวของกลุ่มต่าง ๆ** จากนี้ไปจะมีการเคลื่อนไหวของกลุ่มต่าง ๆ มากขึ้น เช่น กลุ่มที่ได้รับความเดือดร้อนด้านปากท้อง ที่ทำกิน การเคลื่อนไหวในลักษณะนี้ถือเป็นเรื่องปกติพอรับได้ แต่ถ้ามีการเมืองเข้าไปเสริมเป็นสิ่งที่ไม่ควรเกิดขึ้น ให้หน่วยงานที่รับผิดชอบดูแล บังคับใช้กฎหมายในประเด็นนี้อย่างเข้มงวด สำหรับกรณีที่ประชาชนเดือดร้อนและต้องการมายื่นหนังสือให้มีการจัดระเบียบให้ดีมีการพูดคุยกัน ให้เป็นลักษณะ win win รวมถึงให้มีการดูแลการจราจรโดยรอบให้มีความเหมาะสม

**2.7 การให้ความช่วยเหลือเรื่องภัยแล้ง** ให้ทุกหน่วยงานที่เกี่ยวข้องร่วมมือกันช่วยเหลือประชาชนที่ได้รับความเดือดร้อนให้ฟื้นฟูกลับสู่สภาพปกติได้อย่างเป็นรูปธรรมทั่วถึง

/  **2.8 การเผยแพร่** ...

- 2 -

**2.8 การเผยแพร่ข้อมูลออนไลน์ในรูปแบบที่ไม่เหมาะสม** เช่น การนำข้อมูลเก่า ๆ หรือ ข้อมูลที่ไม่เป็นความจริงมาเผยแพร่ หากปิดได้ดำเนินการปิดและขอให้มีการชี้แจงทำความเข้าใจในสิ่งที่ถูกต้องให้ประชาชนทราบด้วย

**2.9 การจัดกิจกรรมปรองดอง** มีการรับฟังความคิดเห็นครบถ้วนแล้วทั้ง 76 จังหวัด จากนั้นจะทำการรวบรวมและส่งกลับไปในพื้นที่เพื่อให้ดูในภาพรวมในลักษณะของกลุ่มจังหวัดอีกครั้ง หลังจากวันที่ 26 เมษายน 2560 ขอให้ทุกส่วนที่รับผิดชอบให้ความสำคัญด้วย หากมีผู้ที่ไม่เห็นด้วย ขอให้มีการตั้งรับและทำการชี้แจง ทำความเข้าใจ หากยังไม่หยุดให้ใช้กฎหมายเข้าบังคับ แต่ให้ใช้การทำความเข้าใจเป็นหลัก

3. ให้จังหวัดแจ้งอำเภอทราบและถือปฏิบัติตามข้อ 1 และข้อสั่งการตามข้อ 2 ทั้งนี้ กรมการปกครองได้แจ้งให้ ปลัดจังหวัดและนายอำเภอทราบ ทางกลุ่ม LINE ห้อง “ข้อสั่งการ ปค.” อีกทางหนึ่งแล้ว และสามารถดาวน์โหลดเอกสารได้ที่เว็บไซต์ของสำนักกิจการความมั่นคงภายใน (<http://multi.dopa.go.th/isab/main/Web_index> : หัวข้อการสร้างความรับรู้)

อธิบดีกรมการปกครอง